Síðasti séns – leiðsögn og sýningarstjóraspjall Ljósmynd / Aðsend Á síðasta sýningardegi sýningarinnar Heimurinn sem brot úr heild , í Listasafni Árnesinga í Hveragerði sunnudaginn 15. desember kl. 15 , mun Jóhannes Dagsson sýningarstjóri ganga með gestum um sýninguna . Jóhannes mun ræða við þá um hugmyndirnar sem liggja að baki vali hans á verkunum sem sjá má eftir listamennina Önnu Jóa og Gústav Geir Bollason . Bæði Anna Jóa og Gústav Geir luku framhaldsnámi í myndlist frá Frakklandi , bæði vinna þau með brot af ólíkum toga og bæði eru þekkt fyrir að koma verkum annarra listamanna á framfæri . Anna stofnaði og rak um tíma Gallerí Skugga í Reykjavík en hefur einnig verið listgagnrýnandi og stundakennari í listfræði og Gústav Geir er einn af stofnendum listrýmisins Verksmiðjunnar á Hjalteyri og rekur hana í dag . Á sýningunni í Listasafni Árnesinga er fókusinn hins vegar á þeirra eigin listaverk , verk sem eru afar ólík , en með því að stilla þeim saman skapast óvæntar aðstæður sem veita innsýn í áhugaverða heima til túlkunar . Sýningarstjórinn Jóhannes er menntaður bæði í myndlist og heimspeki og starfar við myndlistardeild Listaháskóla Íslands . Útgangspunktur sýningarinnar er teikningin , en Jóhannes hefur einnig valið inn málverk , vídeóverk og skúlptúra sem tengjast þeim hugmyndum sem sýningin byggir á og hann hefur lýst sýningunni með eftirfarandi orðum : „ Við fáum hér aðgengi að heimum , brotakennda leið , brotakenndan aðgang að heimum sem eiga sér uppruna í því liðna og í framtíðinni . “ Síðasti sýningardagur ársins Sunnudagurinn 15. desember er síðasti sýningardagur ársins í safninu og þar með lýkur líka sýningunni Heimurinn sem brot úr heild . Aðgangur að safninu er ókeypis og það eru allir velkomnir .